Diari Oficial de la Generalitat Valenciana


Sumari del DOGV 4546, del 17-07-2003 (2003/8404)

DECRET 11/2003, de 14 de juliol, del president de la Generalitat, pel qual delega determinades atribucions en distints òrgans de la Conselleria de Presidència.
---------------------------------------------------------------------------------------------------------------------------------------------------------------

### Dades del document

Número de DOGV
:   4546

Data del DOGV
:   17-07-2003

Secció del DOGV
:   II. AUTORITATS I PERSONAL - C) NOMENAMENTS, CESSAMENTS, SITUACIONS I INCIDÈNCIES

Número del document
:   2003/8404


Data del document
:   14-07-2003

Organisme emissor
:   Presidència de la Generalitat

Tipus de document
:   Decret

Descriptors 

:   * Conselleria de Presidència
    * delegació de poders
    * administració regional
    * competència administrativa

DECRET 11/2003, de 14 de juliol, del president de la Generalitat, pel qual delega determinades atribucions en distints òrgans de la Conselleria de Presidència. [2003/8404]
  
El Decret 73/2003, de 21 de juny, del Consell de la Generalitat, ha modificat el Reglament Orgànic i Funcional de la Presidència de la Generalitat, aprovat pel Decret 109/2000, de 18 de juliol, que regula l'òrgan superior i el nivell directiu que servixen de suport immediat a la Presidència de la Generalitat.
  
El president de la Generalitat exercix les funcions establides en la Llei de Govern Valencià, així com aquelles que li corresponen com a autoritat màxima dels òrgans i unitats que s'integren en la seua estructura orgànica.
  
A fi de dotar de major agilitat la gestió dels assumptes dels quals la Presidència té assignada la competència, i d'acord amb el principi d'eficàcia que regix l'actuació de les administracions públiques, es considera oportú delegar determinades atribucions del president en el conseller de Presidència i en la sotssecretària de la Conselleria de Presidència.
  
En virtut d'això, i de conformitat amb el que disposen els articles 16.2, 35, per analogia i 68 de la Llei de Govern Valencià, i en els articles 13 i 14 de la Llei de Règim Jurídic de les Administracions Públiques i del Procediment Administratiu Comú,
  
DECRETE
  
Article 1
  
Es deleguen en el conseller de Presidència les atribucions següents:
  
1. Facultat d'elevar propostes al Consell.
  
2. L'exercici de les facultats que li corresponguen com a màxim titular de l'àrea de la Presidència en matèria pressupostària, d'acord amb el que establix el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana; les lleis de pressuposts de la Generalitat Valenciana i la resta de normativa aplicable.
  
3. La facultat per resoldre les reclamacions prèvies a la via judicial civil, relatives a l'àmbit funcional de la Presidència.
  
4. Dictar les resolucions relatives a les convocatòries específiques i a l'atorgament de les ajudes i subvencions a què es referix l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text refós de la Llei d'Hisenda Pública de la Generalitat Valenciana, així com les beques a què es referixen el Decret 108/1992, de 6 de juliol, del Govern Valencià.
  
5. La facultat de subscriure convenis de col·laboració amb persones físiques o jurídiques privades, dels quals no es deriven compromisos de caràcter econòmic imputables als pressuposts de despeses de la Generalitat
  
6. L'exercici de les funcions atribuïdes per la normativa vigent al titular del departament en matèria de personal.
  
Article 2
  
Es delega en la sotssecretària de la Conselleria de Presidència les atribucions següents:
  
1. Les facultats ordinàries en matèria de contractació administrativa i de dret privat.
  
2. Els actes de retenció de crèdit, autorització de la despesa, disposició de crèdit, reconeixement d'obligacions i proposta de pagament, dins els límits legals i reglamentaris.
  
3. La resolució de recursos en via administrativa que corresponguen al president, amb les excepcions legals corresponents.
  
4. La resolució dels procediments instats per a delimitar la responsabilitat patrimonial de l'administració, als quals es referixen els articles 139 i següents de la Llei de Règim Jurídic de les Administracions Públiques i del Procediment Administratiu Comú, i que corresponguen a l'àmbit competencial de la Presidència.
  
5. Les facultats corresponents al titular del departament en matèria de patrimoni, segons el que disposa la Llei de Patrimoni de la Generalitat Valenciana vigent i la resta de normativa aplicable.
  
Article 3
  
La present delegació d'atribucions podrà ser revocada en qualsevol moment per l'òrgan delegant, de conformitat amb el que establix l'article 68.5 de la Llei de Govern Valencià, i l'article 13.6 de la Llei de Règim Jurídic de les Administracions Públiques i del Procediment Administratiu Comú.
  
Les atribucions delegades en el present decret podran ser advocades, en els termes i amb els requisits que establix l'article 14 de la llei esmentada.
  
Article 4
  
En tots aquells supòsits en què es faça ús de la present delegació, haurà de fer-se constar expressament en la resolució o acte que s'adopte, i es consideraran dictades per l'òrgan delegant.
  
Les atribucions exercides per delegació no podran ser objecte de delegació en un altre òrgan.
  
DISPOSICIÓ DEROGATÒRIA
  
Són derogades totes les disposicions de rang igual o inferior que s'oposen al que preveu el present decret.
  
DISPOSICIÓ FINAL
  
El present decret vigirà l'endemà de la publicació en el Diari Oficial de la Generalitat Valenciana.
  
València, 14 de juliol de 2003
  
El president de la Generalitat,